Stabell om Scandinavian Star-saken: Riksadvokaten åpenbart inhabil
- Busch bør la andre vurdere politimesterens innstilling i saken, sier den erfarne strafferettsadvokaten. Oslos politimester Hans Sverre Sjøvold besluttet tidligere i dag å anbefale delvis ny etterforskning i Scandinavian Star-saken. Politimesteren mener det er forhold rundt eierskap og forsikring som bør undersøkes på nytt. Han mener også at forhold rundt den eneste mistenkte, danske Erik Mørk Andersen, bør få en ny vurdering. Fergen «Scandinavian Star» brant i Skagerak natt til 7.april 1990. 159 mennesker omkom. Siden september i fjor har en prosjektgruppe i Oslo Politidistrikt undersøkt materialet i saken. Gruppen anbefalte ikke ny etterforskning. Likevel mente altså sjefen, politimester Hans Sverre Sjøvold, at det er grunn til å se på deler av saken på nytt. Hans innstilling er sendt til Riksadvokaten i dag. Saken foreldes 7.april neste år. VG-dokumentar:Mysteriet Scandinavian Star - Hvis Busch nå velger å gå i mot politimesterens innstilling, er det skandaløst. Han bør tre ut av saken og la en sette-riksadvokat vurdere den, sier Stabell. Stortingsrepresentant Jan Bøhler (Ap) mener alle som hadde ansvar eller rolle i saken på tidlig 90-tall bør be om en vurdering av sin habilitiet slik Oslo Politidistrikt har gjort. - Dette følger av habilitetsregler og av det å skape en prosess videre hvor alle kan være sikre på at alt er uangripelig, sier Bøhler. Advokat Harald Stabell påpeker spesielt at Tor Aksel Busch allerede i januar 1991 slo tydelig fast at det bare var snakk om en mistenkt og at det var klart etter en grundig etterforskning. Siden har Busch som riksadvokat avvist flere gjenopptagelsesbegjæreinger. - Han bør si unnskyld til enken etter Erik Mørk Andersen, sier Stabell. Politiet påpeker mange ganger i sin rapport at de leter etter det de omtaler som notoritet i saken. Det vil si at de ikke finner begrunnelser, kan ettergå eller kontrollere avgjørelser som ble tatt i viktige deler av etterforskningen. Stabell mener det er spesielt alvorlig for Busch som har avvist gjenopptagelse på bakgrunn av etterforskningsmaterialet i mer enn 20 år. Sist skjedde det i januar 2012 og da var henleggelsen endelig. Oslos politimester har bedt om en vurdering av politidistriktets habilitet i forbindelse med instillingen om gjenopptagelse av etterforskningen. Riksadvokatens kontor ønsker ikke å kommentere saken utover pressemeldingen som ble lagt ut i dag. Der heter det at Riksadvokaten i samråd med Oslo Statsadvokatembeter vil ta stilling til tilrådningen så raskt som mulig, men at det er vanskelig å si med sikkerhet når en konklusjon vil foreligge. Utover foranstående er det ikke mulig å kommentere saken før tidligst i slutten av uke 25, skriver riksadvokaten.
Advokat Harald Stabell mener riksadvokat Tor Aksel Busch er inhabil i Scandinavian Star-saken.